สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 31 ต.ค.59
1 พ.ย. 2559

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (31 ต.ค.) โดยได้รับแรงกดดันจากการร่วงลงของราคาน้ำมันดิบ รวมทั้งความไม่แน่นอนของผลการเลือกตั้งประธานาธิบดีสหรัฐ อย่างไรก็ตาม ดาวโจนส์ขยับลงเพียงเล็กน้อย เนื่องจากนักลงทุนขานรับข้อมูลการใช้จ่ายของผู้บริโภคที่เพิ่มขึ้นมากเกินคาดของสหรัฐ รวมทั้งข่าวการควบธุรกิจน้ำมันและก๊าซของบริษัทเจเนอรัล อิเลคทริค (GE) และบริษัทเบเกอร์ ฮิวจ์
ดัชนีเฉลี่ยอุตสาหกรรมดาวโจนส์ปิดที่ 18,142.42 จุด ลดลง 18.77 จุด หรือ -0.10% ดัชนี NASDAQ ปิดที่ 5,189.13 จุด ลดลง 0.97 จุด หรือ -0.02% ดัชนี S&amp;P500 ปิดที่ 2,126.15 จุด ลดลง 0.26 จุด หรือ -0.01%
 
ตลาดหุ้นยุโรปปิดลบ เมื่อคืนนี้ (31 ต.ค.) เนื่องจากการร่วงลงของราคาน้ำมันได้ฉุดหุ้นกลุ่มพลังงานปรับตัวลงด้วย นอกจากนี้ ตลาดยังได้รับแรงกดดันจากรายงานที่ว่า ยอดค้าปลีกของเยอรมนีหดตัวลงในเดือนก.ย. โดยปัจจัยดังกล่าวได้สกัดแรงบวกจากรายงานของสำนักงานสถิติแห่งสหภาพยุโรป (ยูโรสแตท) ซึ่งระบุว่า เศรษฐกิจยูโรโซนยังคงมีการขยายตัวในไตรมาส 3
ดัชนี Stoxx Europe 600 ปรับตัวลง 0.4% ปิดที่ 339.53 จุด
ดัชนี DAX ตลาดหุ้นเยอรมันปิดที่ 10,665.01 จุด ลดลง 31.18 จุด หรือ -0.29% ดัชนี CAC-40 ตลาดหุ้นฝรั่งเศสปิดที่ 4,509.26 จุด ลดลง 39.32 จุด หรือ -0.86% ดัชนี FTSE 100 ตลาดหุ้นลอนดอนปิดที่ 6,954.22 จุด ลดลง 42.04 จุด หรือ -0.60%
 
ตลาดหุ้นลอนดอนปิดปรับตัวลดลง เมื่อคืนนี้ (31 ต.ค.) เพราะได้รับแรงกดดันจากการปรับตัวลดลงของราคาน้ำมันดิบ หลังที่ประชุมของกลุ่มประเทศผู้ผลิตน้ำมัน (โอเปก) ไม่สามารถตกลงกันได้ในประเด็นปรับลดการผลิต
ดัชนี FTSE 100 ลดลง 42.04 จุด หรือ -0.60% ปิดที่ 6,954.22 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (31 ต.ค.) หลังจากกลุ่มประเทศผู้ผลิตน้ำมันไม่สามารถบรรลุข้อตกลงในประเด็นการปรับลดการผลิต ในการประชุมซึ่งจัดขึ้นที่กรุงเวียนนาในช่วงสุดสัปดาห์ที่ผ่านมา
สัญญาน้ำมันดิบ WTI ส่งมอบเดือนธ.ค.ร่วงลง 1.84 ดอลลาร์ หรือ 3.8% ปิดที่ 46.86 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค.ร่วงลง 1.41 ดอลลาร์ หรือ 2.8% ปิดที่ 48.30 ดอลลาร์/บาร์เรล
 
สัญญาทองคำปิดลบ เมื่อคืนนี้ (31 ต.ค.) เพราะได้รับแรงกดดันจากสกุลเงินดอลลาร์สหรัฐที่แข็งค่าขึ้นเมื่อเทียบกับเงินเยน นอกจากนี้ นักลงทุนระมัดระวังการซื้อขาย ก่อนที่การประชุมของธนาคารกลางสหรัฐ (เฟด) จะมีขึ้นในวันที่ 1-2 พ.ย.นี้
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 3.7 ดอลลาร์ หรือ 0.29% ปิดที่ระดับ 1,273.10 ดอลลาร์/ออนซ์
สัญญาโลหะเงินส่งมอบเดือนธ.ค.ทรงตัวที่ 17.796 ดอลลาร์/ออนซ์
สัญญาพลาตินัมส่งมอบเดือนม.ค.ลดลง 2.8 ดอลลาร์ หรือ 0.29% ปิดที่ 978.60 ดอลลาร์/ออนซ์
สัญญาพัลลาเดียมส่งมอบเดือนธ.ค.ลดลง 25 เซนต์ หรือเกือบ 0.1% ปิดที่ 616.10 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลเยน ในการซื้อขายที่ตลาดนิวยอร์กเมื่อคืนนี้ (31 ต.ค.) เพราะได้รับแรงหนุนจากกระแสการคาดการณ์ที่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมเดือนธ.ค. ขณะที่นักลงทุนจับตาความเคลื่อนไหวทางการเมืองของสหรัฐอย่างใกล้ชิด
ดอลลาร์สหรัฐแข็งค่าขึ้นเมื่อเทียบกับเยนที่ระดับ 104.88 เยน จากระดับ 104.87 เยน และแข็งค่าขึ้นเมื่อเทียบฟรังก์สวิส ที่ระดับ 0.9896 ฟรังก์ จากระดับ 0.9881 ฟรังก์
เงินยูโรแข็งค่าขึ้นเมื่อเทียบดอลลาร์สหรัฐ ที่ระดับ 1.0977 ดอลลาร์สหรัฐ จากระดับ 1.0969 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.2228 ดอลลาร์สหรัฐ จากระดับ 1.2179 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะระดับ 0.7611 ดอลลาร์สหรัฐ จากระดับ 0.7584 ดอลลาร์สหรัฐ